SA kry nóg 'n digitale bank | Netwerk24
Deur Petrus Malherbe 28 September 2020 17:15
Tobie van Zyl, medestigter van Bettr. Foto: Verskaf
Bettr, Suid-Afrika se jongste digitale bank, beplan om jong mense van die millenniër-generasie en Generasie Z by bestaande baksteenbanke weg te rokkel.
Hy het Maandag juis sy toetrede tot die mark met 'n vermaaklike musiekvideo aangekondig waarin die kletsrymers Costa Titch en Dee Koala oor hul geldsake sing.
Bettr wil hê jong mense moet hul "waarde besef", sê Tobie van Zyl, medestigter.
"Ons verdien 'n bank wat heeltemal deursigtig is, maklik is om te gebruik, en ons die gereedskap gee om ons eie waarde te skep, te bestuur en te laat groei," sê Van Zyl.
Volgens Van Zyl is Bettr geskep "vir 'n nuwe generasie van geldmakers" wat nie meer hul swaarverdiende geld of finansiële toekoms aan "tradisionele banke" wil oorhandig wat hulle nie meer as belangrik ag nie.
Bettr gaan nes bestaande digitale banke soos Discovery Bank en Tyme Bank geen fisieke takke bedryf nie.
"Bettr skep 'n heeltemal nuwe, deursigtige tipe bank gepas vir 'n digitale leefstyl."
Dit is nog nie duidelik hoe Bettr hom van bestaande digitale banke, of selfs van tradisionele banke, gaan onderskei nie.
Die bank gaan wel geen maandelikse tariewe vra nie en "goeie finansiële gedrag" sal beloon word met geskenkbewyse by sy handelsvennote.
Die bank gaan ook geen fisieke kaarte uitreik nie, en alle betalings sal per app plaasvind.
Bettr sal na verwagting vroeg aanstaande jaar beskikbaar wees. Die app word tans nog deur 'n gemeenskap van sowat 6 500 gebruikers ontwikkel en getoets.
Bettr verskyn nog nie op die Reserwebank se lys van gelisensieerde banke nie en 'n woordvoerder kon nie bevestig of 'n lisensie al uitgereik is nie.
Bank Zero, nóg 'n digitale bank, open na verwagting ook vroeg aanstaande jaar sy deure. Bank Zero beskik reeds oor 'n banklisensie.
Van Zyl het intussen aan Netwerk24 bevestig Bettr gaan in samewerking met 'n bestaande kommersiële bank bedryf word en dus nie oor sy eie banklisensie beskik nie. Die naam van sy bankvenoot word eers later bekend gemaak.